Ususeduze Lokuphenduka Umdlalo Wenguqu eZimbabwe 
Kulemibiko ethi ikomishini elawula ukuqhutshwa kwezemidlalo elizweni eye Sport and Recreation Commission isivumile ukuba umdlalo wenguqu usungadlalwa kodwa lesi sinqumo kumele sipasiswe ngumphathintambo wogatsha lwezemidlalo uKirsty Coventry.
BULAWAYO — Abaphatheke kumdlalo wenguqu baveza injabulo enkulu ngombiko othi umdlalo wenguqu ulakho ukuphindela ezinkundleni zalu mdlalo lonyaka nxa umphathintambo wezemidlalo uKirsty Coventry engavumelana lesinqumo esibikwa sithethwe ngabekomishini eye Sport and Recreation Commission. Intathelizindaba yezemidlalo uNash Mkokwayarira uthi lezi zindaba ezijabulisayo kulabo abaphila ngomdlalo wenguqu. “Sikhumbule ukuba umdlalo wenguqu uqhatshe abantu abanengi kakhulu okokuthi imuli ezinengi besezisifa ngendlala. Sikhangelele ukuthi njengoba sekuthembisa ukuba uhulumende usevumile sekumele labo abomdlalo wenguqu beqoqeke benze kwenzeke,” kutsho uMkokwayarira. Owake waba yisiphathamandla senhlanganiso yeZimbabwe Football Association, iZifa, njalo engumnikazi weqembu le Ajax Hotspurs, uSiphambaniso Dube, uthi imvumo isingatholakala eyokuba kudlalwe kodwa umgoqo uzakuba zindleko ezidingakalayo. “Sizilungiselele yini ukuthi sidlale njengoba ukuhlolwa kwabadlali labanye kuyinto okumele yenziwe mihla ngemihla. Kunzima nxa sikhangele indleko zakhona ngoba umbuzo uba sekutheni inhlanganiso zethu zizakwenelisa yini ukuvikela abadlali. Okusalayo kodwa siyakuthakazelela ukuba ibhola kuthiwa selingaphenduka ngoba lithokozisa lokulibazisa uzulu,” kutsho uDube. Umqeqetshi weqembu le CIWU elidlala kusigaba se Southern Region Division One uMorris Mukwiti, uthi umkhuleko wakhe ngowokuthi udaba lokuba umdlalo wenguqu usuzaqala ukudlalwa lungapheleli emoyeni njengalokhu okwenzakala nyakenye. “Silambile, abantwana balambile, labadlali balambile. Sesilesikhathi eside silokhu simelele. Sicela abe Zifa, abe SRC kanye lo hulumende basincedise sibuyele ebholeni. Yiwo umsebenzi wethu. Akula eyinye indawo lapho esisebenza khona ngaphandle kwebhola,” kutsho uMukwiti. Nyakenye kuke kwaba lenhlelo zokuba amaqembu adlala kusigaba saphezulu adlale ekupheleni komnyaka kodwa kazisaphumelelanga ngoba indleko zakhona zingeneliseki. Ensukwini ezedluleyo inhlanganiso ye Premier Soccer League ize lemibono eyokuba kungavuselelwa njani umdlalo wenguqu kusigaba saphezulu. Lokhu bekugoqela ukuba amaqembu ayehlukaniswe abe ngamaxuku amane azadlalela enkundleni ezine kusithi amaqembu azabuthelela imiklomelo eminengi kube yiwo ayedlulela kusigaba se semi - final.